सब्जियों की हाईटेक खेती व दूध उत्पादन को लेकर देशभर में पहचान बना चुके सीकर से अब प्रदेश के कई जिलों के किसानों को हाईब्रीड सब्जियों की पौध भी सप्लाई होगी। सीकर शहर के समीप झीगर निवासी किसान महेश झीगर के तीन साल तक लगातार सफल प्रयास के बाद सब्जियों की खेती में यह काबयाबी हासिल की है। किसान ने खुद अपने स्तर पर ही 20 लाख सब्जियों की नर्सरी तैयार की है। जिसमें मिर्च, टमाटर व बैंगन के पौधे शामिल हैं। महेश झीगर के अनुसार यह पौध प्रदेशभर में एक दर्जन से ज्यादा जिलों के किसानों को सप्लाई की जाएगी। इस विधि को उद्यान विभाग ने भी अलग हटकर माना है। बुआई से पहले पौध के लिए गंगानगर, बीकानेर, डूंगरगढ़, चूरू, झुंझुनूं, हनुमानगढ़, सहित प्रदेश के कई स्थानों से बड़ी संख्या में किसानों की एडवांस डिमांड आ रही है। खास बात ये है कि हाईब्रीड बीज के मुकाबले महेश के द्वारा तैयार किए गए पौधों की टिकाव क्षमता व उत्पादन अच्छा आता है। खास बात यह है कि महेश द्वारा प्रदेशभर के किसानों को सस्ती हाईब्रीड पौध मुहैया कराने के साथ ही महेश झीगर सब्जियों की हाईटेक खेती का प्रशिक्षण भी दिया जाता है। इसके लिए महेश खुद भी करीब तीन हैक्टेयर में सब्जियों की खेती करते हैं। जहां पर किसान प्रेक्टिकल के तौर पर खुद खेती की उन्‍नत तकनीक सीख पाते हैं।